## Pravilnik o uvjetima koje moraju ispunjavati vozila kojima se prevoze djeca

### NN 8/2006 (18.1.2006.), Pravilnik o uvjetima koje moraju ispunjavati vozila kojima se prevoze djeca

# MINISTARSTVO MORA, TURIZMA, PROMETA I RAZVITKA

**186**

Temeljem članka 41. stavak 6. Zakona o
sigurnosti prometa na cestama (»Narodne novine« broj 105/04) ministar mora,
turizma, prometa i razvitka uz suglasnost s ministrom znanosti, obrazovanja i
sporta, donosi

## PRAVILNIK

### O UVJETIMA KOJE MORAJU ISPUNJAVATI VOZILA KOJIMA SE PREVOZE DJECA

*Opći uvjeti*

Članak 1.

Ovim Pravilnikom propisuju se posebni uvjeti
koje moraju ispu­njavati vozila kojima se obavlja
prijevoz djece.

Članak 2.

Prijevoz djece može se obavljati: autobusom i
osobnim vozilom (8+1).

*Uvjeti koje mora ispunjavati autobus za prijevoz djeceza više od 22 putnika ne računajući vozača*

Članak 3.

Autobus namijenjen za obavljanje svakodnevnog
prijevoza djece moraju ispunjavati i sljedeće posebne uvjete:

– prednja, stražnja i manji dio bočnih stranica
autobusa moraju biti obojene žutom bojom,

– unutrašnjost autobusa, mora biti čista i
neoštećena (sjedala, podovi, bočne stranice, rasvjetna tijela),

– moraju imati osnovni pribor za interventno
čišćenje (metla, lopatica, posuda, spužva i sl.),

– moraju imati uređaj za zagrijavanje i
prozračivanje vozila,

– moraju imati vanjske površine autobusa
neoštećene, a ako su sanirane, sanacija mora biti izvedena uredno,

– svi znakovi obavijesti i natpisi unutar
autobusa (ULAZ, IZ­LAZ, IZLAZ ZA NUŽDU i sl.) moraju
biti na hrvatskom jeziku i latiničnom pismu,

\_ sva sjedala moraju biti tapecirana,

– sva sjedala moraju imati naslon za glavu,

– sigurnosni pojas mora biti ugrađen na svim
sjedalima u skladu s Pravilnikom ECE-R 16,

– sva sjedala moraju imati naslone za ruke, osim
u slučaju autobusa I. razreda,

– da mjesta za stajanje, a ako se koristi
autobus I. i II. razreda, mjesta za stajanje se ne smiju koristiti.

*Kočnice*

Članak 4.

Kočni sustav autobusa mora biti opremljen s ABS
uređajem.

*Instalacije za napajanje pogonskog motora gorivom*

Članak 5.

Instalacija za napajanje pogonskog motora
gorivom mora biti tako izvedena, da u slučaju bilo kakvog curenja goriva iz
instalacije i spojnih elemenata, gorivo ne smije curiti ni kapati po cijevima ispuš­nog sustava, već slobodnim
padom istjecati na površinu kolnika.

*Sigurnosna sklopka*

Članak 6.

(1) U autobusu mora biti ugrađena sigurnosna
sklopka namijenjena za smanjenje opasnosti od požara nakon zaustavljanja
vozila, sa sljedećim značajkama:

– mora biti postavljena tako da je izravno
dostupna vozaču kad sjedi u vozačkom sjedalu,

– mora biti jasno označena i opremljena
zaštitnim poklopcem ili prikladnom zaštitom, radi onemogućavanja nenamjernog
uključi­vanja. Uz sklopku moraju biti jasno ispisane
upute o postupku rukovanja (npr. »Skinuti poklopac i
povući ručicu prema dolje« ili »Uključiti samo kad je vozilo zaustavljeno na
stajalištu«).

(2) Uključivanje sklopke omogućava izvršenje
sljedećih funkcija:

– brzo zaustavljanje motora;

– uključivanje sklopke za isključivanje
akumulatora, koja mora biti ugrađene što bliže akumulatorima, kojom se odvaja
iz električnog kruga barem jedan pol akumulatora, izuzimajući krug koji obavlja
funkciju uključivanja svih pokazivača smjera vozila, krugove koji osiguravaju
neprekinuti rad tahografa kao i uređaja čije bi naglo
isključivanje iz rada moglo prouzročiti veću opasnost od one koja se izbjegava
(unutrašnja sigurnosna rasvjeta, dovod svježeg zraka u pomoćne grijače,
centralno elektroničko zaključavanje vrata itd.)

– uključivanje svih pokazivača smjera vozila.

*Vatrogasni aparati i kutija prve pomoći*

Članak 7.

(1) U autobusu mora biti previđen prostor za
smještaj jednoga ili više vatrogasnih aparata, od kojih jedan mora biti u
blizini vozačeva sjedala. Dimenzije prostora predviđenog za svaki aparat ne
smiju biti manje od 600 mm × 200 mm × 200 mm.

(2) Prostor za smještaj vatrogasnih aparata mora
biti vidljivo označen.

(3) U autobusu mora biti previđen prostor za
smještaj najmanje dvije kutije prve pomoći u skladu s hrvatskom normom HRN
1112, a prostor mora biti vidljivo označen.

*Izlazi za slučaj opasnosti*

Članak 8.

Najmanje jedan izlaz za slučaj opasnosti mora
biti smješten na stražnjoj ili prednjoj strani autobusa, dok je kod autobusa I.
razreda ovom uvjetu udovoljeno ako je na krovu ugrađen otvor za spašava­nje.

*Otvori za spašavanje*

Članak 9.

(1) Otvori za spašavanje, kao dodatak vratima i
prozorima za izlaz u slučaju opasnosti, moraju biti ugrađeni u krov autobusa.
Autobusi čiji je ukupan broj putnika 50 mora imati ugrađen najmanje jedan otvor
za spašavanje, odnosno, ako je broj putnika veći od 50 moraju imati najmanje
dva otvora za spašavanje.

(2) Otvori za spašavanje moraju biti postavljeni
na sljedeći način: kad u autobusu postoji samo jedan otvor za spašavanje, isti
mora biti postavljen u središnjoj trećini krova; u slučaju kad postoje dva
otvora za spašavanje, moraju biti udaljeni jedan od drugog najmanje 2 m,
mjereći između najbližih rubova otvora duž pravca usporednog s uzdužnom osi
vozila.

(3) Površina otvora ne smije biti manja od 4 000
cm2. U tu povr­šini mora biti moguće upisati
pravokutnik stranica 50 × 70 cm.

(4) Svaki otvor za spašavanje mora biti takav da
ne ometa slobodni prolaz iz autobusa i u autobus. Funkcioniranje izbacivog otvora za spašavanje mora biti takvo, da je
djelotvorno onemogućeno nenamjerno izbacivanje.

(5) Otvori za spašavanje moraju biti takvi da ih
je moguće lako otvoriti ili skinuti izvana ili iznutra, s mogućnošću
zaključavanja otvora za spašavanje u cilju osiguranja vozila kad nije pod
nadzorom, pod uvjetom da se otvor za spašavanje uvijek može otvoriti ili
skinuti iznutra pomoću uobičajenoga mehanizma za otvaranje ili skidanje.

*Vidljivost prilaza vratima*

Članak 10.

Kad izravna vidljivost nije odgovarajuća, moraju
biti ugrađene optičke ili druge naprave koje omogućavaju vozaču autobusa da sa
svoga mjesta provjeri prisutnost putnika u izravnoj unutarnjoj ili vanjskoj
blizini svih vrata za putnike.

*Otvaranje vrata za putnike sa servo
upravljanjem u slučaju opasnosti*

Članak 11.

U slučaju opasnosti, sva vrata za putnike sa servo upravljanjem moraju biti izvedena na način da se mogu
otvoriti iz vozila kada vozilo stoji, i kada nisu zaključana, izvan vozila
pomoću upravljanja koja djeluju bez obzira je li napajanje energijom aktivno, i
koja:

– premošćuju sva druga upravljanja;

– u slučaju vanjskih upravljanja, ne smiju biti
na visini iznad tla većoj od 180 cm, kad neopterećeno vozilo stoji na
vodoravnoj površini;

– su, u slučaju unutarnjih upravljanja,
postavljena na vratima ili na razmaku 300 mm od njih, na visini koja nije manja
od 1600mm iznad prve stube;

– su lako uočljiva i jasno prepoznatljiva kad se
približi vratima i kad se stoji ispred vrata;

– može uključiti osoba kad stoji izravno ispred
vrata;

– uzrokuju otvaranje vrata ili omogućavaju lako
ručno otvara­nje vrata.

*Pokazno svjetlo*

Članak 12.

(1) Sva vrata za putnike sa servo
upravljanjem moraju uključiti pokazno svjetlo koje mora biti u cijelosti
vidljivo vozaču kada sjedi u položaju za vožnju, u svim uvjetima okolnog
osvjetljenja, radi signaliziranja da neka vrata nisu potpuno zatvorena.

(2) Pokazno svjetlo mora se upaliti svaki put
kada se kruti dio vrata nađe između potpuno otvorenoga položaja i 30 mm od
potpuno zatvorenoga položaja. Isto pokazno svjetlo može služiti za jedna ili
više vrata.

*Upravljanje vratima*

Članak 13.

Kad je predviđeno da vozač upravlja otvaranjem i
zatvaranjem vratima za putnike putem servo
upravljanja, vrata moraju biti takva, da vozač može u svakom trenutku
promijeniti smjer kretanja vrata u fazi njihova zatvaranja ili otvaranja.

*Nemogućnost ozljede ili uklještenja putnika*

Članak 14.

U slučaju kada vrata za putnike sa servo upravljanjem pri zatvaranju naiđu na prepreku (kad ih
se zaustavi silom koja nije veća od 150 N) mora doći do njihovog ponovnog
otvaranja i to do krajnjeg otvorenog položaja.

*Oznake*

Članak 15.

(1) Svi izlazi za slučaj opasnosti (bočni
prozori, stražnji prozor, krovni otvori i ako postoje vrata za izlaz u slučaju
opasnosti) moraju biti označeni natpisom »Izlaz u slučaju opasnosti« na
unutrašnjoj i vanjskoj strani vozila.

(2) Upravljanje vratima za slučaj opasnosti i
svim izlazima za slučaj opasnosti mora biti označeno na unutrašnjoj i vanjskoj
strani vozila prepoznatljivim simbolom ili jasnim natpisom.

(3) Jasne upute koje se odnose na radni postupak
moraju biti postavljene na upravljanje izlazom za slučaj opasnosti ili u
njegovoj blizini.

*Pristup vratima za putnike*

Članak 16.

Slobodni prostor koji se proteže prema
unutrašnjosti autobusa od bočnoga zida na kojem su ugrađena vrata mora
omogućavati slobodan prolaz kontrolne naprave propisanih dimenzija do 30 cm
prema unutrašnjosti vozila.

Slika 1.

![](dodatni/144660.gif)

|  |  |  |
| --- | --- | --- |
|  | Dimenzija A (cm) | Druga mogućnost (cm) |
| I. razred | 110 | 110 |
| ll. razred | 95 | 110 |
| III. razred | 85 | 110 |

*Hodnik i stube*

Članak 17.

(1) Hodnik u autobusu mora omogućiti slobodan
prolaz cilindrične kontrolne naprave propisanih dimenzija.

Slika 2.

![](dodatni/144661.gif)

|  |  |  |
| --- | --- | --- |
|  | B (cm) | C (cm) |
| I. razred | 55 | 45 |
| II. razred | 55 | 35 |
| III. razred | 45 | 30  (22 u slučaju bočno pomičnih sjedala) |

Hodnik i stube moraju biti pokriveni protukliznim materijalom.

(2) Nagib hodnika ne smije prijeći:

– u uzdužnom smjeru: 8% u slučaju vozila I.
razreda ili II. razreda, ili 12,5% u slučaju vozila III. razreda.

– u poprečnom smjeru, 5% za vozila svih razreda.

(3) Rubovi stuba moraju biti takvi da se
opasnost od spoticanja svede na najmanju mjeru i da su svijetle kontrastne
boje.

*Razmak između sjedala*

Članak 18.

(1) U slučaju da su sjedala okrenuta u istom
smjeru, najmanji razmak, između prednje površine naslona sjedala i stražnje površi­ne naslona sjedala koje je ispred, mjereno vodoravno
i na svim visinama između gornje razine sjedišta sjedala i točke 62 cm iznad
poda, mora biti 65 cm u slučaju I. razreda odnosno 68 cm u slučaju II. i III.
razreda.

(2) U slučaju kada su sjedala okrenuta jedno
prema drugome, najmanji razmak između prednjih površina naslona tih sjedala,
mjereno preko najviših točaka sjedišta sjedala, ne smije biti manji od 130 cm.

*Prostor za putnike koji sjede*

Članak 19.

Najmanji slobodni prostor ispred sjedala, ispred
kojeg se ne nalazi drugo sjedalo, mora biti predviđeno kao što je prikazano na
slici:

Slika 3.

![](dodatni/144662.gif)

*Sjedalo za osobe s invaliditetom*

Članak 20.

(1) Najmanje dva sjedala okrenuta licem prema
naprijed ili prema natrag, namijenjena osobama s invaliditetom i označena kao takva,
moraju biti smještena u dijelu vozila koji je najpogodniji za ulaženje.

(2) Sjedala iz stavka 1. ovoga članka moraju
biti projektirana za osobe s invaliditetom na način da je osiguran dovoljan
prostor, te moraju imati odgovarajuće projektirane i ugrađene rukohvate za
olakšan prilazak i odlazak sa sjedala, te moraju imati ugrađen sustav za
komunikaciju s vozačem iz sjedećeg položaja.

*Unutarnja umjetna rasvjeta*

Članak 21.

Unutarnja električna rasvjeta mora biti
predviđena za osvjet­lje­nje:

– svih prostora za putnike i zglobne sekcije kod
zglobnog auto­busa,

– sve stube ili stuba,

– prilaza svakom izlazu,

– unutrašnjih oznaka i unutrašnjih upravljanja
na svim izlazi­ma,

– svih mjesta gdje ima prepreka.

*Prečke i rukohvati*

Članak 22.

(1) Prečke i rukohvati moraju biti osigurani za
olakšan ulazak i izlazak iz vozila na vratima za putnike i za pridržavanje i
pomoć prilikom pristupa sjedalima za osobe s invaliditetom.

(2) Izvedba prečki i rukohvata mora biti u
skladu sa zahtjevima vezanim za čvrstoću, dimenzije i položaj. Moraju biti
kontrastno obojeni a površina im ne smije biti klizava.

*Zaštita stubišta*

Članak 23.

(1) Zaštitna ograda oko otvora stubišta mora
biti ugrađena na mjestima na kojima postoji opasnost da putnik koji sjedi bude
gurnut naprijed u otvor stubišta kao posljedica naglog kočenja.

(2) Zaštitna ograda mora imati visinu najmanje
80 cm iznad poda na kojem se putnik oslanja stopalima i mora dosezati od zida
prema unutra najmanje 10 cm preko središnje crte svakog sjedećeg mjesta na
kojem je putnik izložen takvoj opasnosti ili do ruba prve stube, ovisno o tom
koja je duljina kraća.

*Vanjska obilježja vozila*

Članak 24.

Autobus mora biti obilježen znakom prema
Pravilniku o obilježa­vanju
vozila kojim se prevoze djeca, a prednja i stražnja strana sa ma­njim
djelom bočnih stanica moraju biti obojana žutom bojom.

*Uvjeti koje moraju ispunjavati autobusi za prijevoz djece do
22 putnika, ne računajući vozača*

Članak 25.

(1) Autobusi za prijevoz djece do 22 putnika, ne
računajući vozača, kojima se prevoze djeca, moraju ispunjavati uvjete propisane
odredbama članaka 3.-2., osim odredbi članaka 8., 9., 16., 17., 18., i 22.
ovoga Pravilnika.

(2) Osim uvjeta navedenih u stavku 1. ovoga
članka, autobus do 22 putnika, ne računajući vozača kojim se prevoze djeca mora
ispunjavati i posebne uvjete propisane člancima 26., 27., 28., 29., 30. i 31.
ovoga Pravilnika.

*Izlazi za slučaj opasnosti*

Članak 26.

Najmanje jedan izlaz za slučaj nužde mora biti
postavljen na stražnjoj strani vozila, ili na prednjoj, osim ako je na krovu
ugrađen otvor za spašavanje.

*Otvori za spašavanje*

Članak 27.

(1) Autobusi s više od 16 putnika moraju imati
barem jedan otvor za spašavanje ugrađen u krov.

(2) Površina otvora ne smije biti manja od 4 000
cm2. U tu povr­šinu mora biti moguće upisati
pravokutnik stranica 50 × 70 cm.

(3) Svaki otvor za spašavanje mora biti takav da
ne ometa slo­bodni prolaz iz autobusa i u autobus.
Funkcioniranje izbacivog otvora za spašavanje mora
biti takvo da je djelotvorno onemogućeno nenamjerno izbacivanje.

(4) Otvori za spašavanje moraju biti takvi da ih
je moguće lako otvoriti ili skinuti izvana ili iznutra, s mogućnosti
zaključavanja otvora za spašavanje u cilju osiguranja vozila kad nije pod
nadzorom, pod uvjetom, da se otvor za spašavanje uvijek može otvoriti ili
skinutu iznutra pomoću uobičajenoga mehanizma za otvaranje ili skidanje.

*Pristup vratima za putnike*

Članak 28.

Slobodni prostor koji se proteže prema
unutrašnjosti autobusa od bočnoga zida na kojem su ugrađena vrata mora
omogućavati slobodan prolaz kontrolne naprave propisanih dimenzija 30 cm prema
unutrašnjosti vozila.

Slika 4.

![](dodatni/144728.gif)

|  |  |  |
| --- | --- | --- |
|  | Dimenzija A (cm) | Druga mogućnost (cm) |
| Razred A | 110 | 110 |
| Razred B | 95 | 110 |

*Hodnik i stube*

Članak 29.

(1) Hodnik u autobusu mora omogućiti slobodan
prolaz cilindrične kontrolne naprave propisanih dimenzija.

Slika 5.

![](dodatni/144729.gif)

|  |  |  |  |  |
| --- | --- | --- | --- | --- |
| Dimenzije (cm) | Ø A | B | Ø C | H |
| Razred A | 35 | 50 (40) \* | 55 | 190 (180) \* |
| Razred B | 30 | 30 | 45 | 150 |

Hodnik i stube moraju biti pokriveni protukliznim materijalom.

(2) Nagib hodnika ne smije prijeći:

– u uzdužnom smjeru: 8% u slučaju vozila razreda
A ili 12,5% u slučaju vozila razreda B.

– u poprečnom smjeru, 5% za vozila oba razreda.

(3) Rubovi stuba moraju biti takvi da se
opasnost od spoticanja svede na najmanju mjeru i da su svijetle kontrastne
boje.

*Razmak između sjedala*

Članak 30.

(1) U slučaju sjedala koja su okrenuta u istom
smjeru, najmanji razmak, između prednje površine naslona sjedala i stražnje
površine naslona sjedala koje je ispred, mjereno vodoravno i na svim visinama iznad
poda između gornje razine sjedišta sjedala i točke 62 cm iznad poda, ne smije
biti manji od 65 cm.

(2) U slučaju kada su sjedala okrenuta jedno
prema drugome, najmanji razmak između prednjih površina naslona tih sjedala,
mjereno preko najviših točaka sjedišta sjedala, ne smije biti manji od 130 cm.

*Prečke i rukohvati*

Članak 31.

(1) Prečke i rukohvati moraju biti osigurani: za
pridržavanje put­nicima koji stoje (vozila razreda
A), za olakšan ulazak i izlazak iz vozila na vratima za putnike i za pridržavanje
i pomoć prilikom pristupa sjedalima za osobe s invaliditetom.

(2) Izvedba prečki i rukohvata mora biti u
skladu sa zahtjevima vezanim za čvrstoću, dimenzije i položaj. Moraju biti
kontrastno obojeni a površina im ne smije biti klizava.

*Osobna vozila za prijevoz djece*

Članak 32.

Osobna vozila namijenjena za svakodnevni
prijevoz djece moraju ispunjavati sljedeće uvjete:

– sigurnosni pojasi
moraju biti ugrađeni na svim sjedalima u skladu s Pravilnikom ECE R-16,

– moraju biti opremljena s ABS kočionim sustavom,

– moraju biti opremljena sa zračnim jastucima za
vozača i suvo­zača,

– moraju imati mogućnost blokade otvaranje
stražnjih bočnih vra­ta iznutra.

*Prijelazne i završne odredbe*

Članak 33.

(1) Ispunjavanje uvjeta za vozila kojima se
prevoze djeca, su­klad­no odredbama ovoga Pravilnika,
utvrđivat će se potvrdom o ispitivanju vozila.

(2) Potvrdu iz stavka 1. ovoga članka izdaje
ovlaštena stručna organizacija za ispitivanje vozila, sukladno propisima o
sigurnosti pro­meta na cestama.

(3) Ovlaštena stručna organizacija iz stavka 2.
ovoga članka naplaćuje naknadu za ispitivanje vozila, čiju visinu i određuje,
uz prethodnu suglasnost ministra nadležnog za promet.

(4) Evidenciju izdanih potvrda vodi ovlaštena
stručna organizaciju i to u elektroničkom obliku.

(5) Ovlaštena stručna organizacija dostavlja
evidenciju iz stavka 4. ovoga članka Ministarstvu mora, turizma promet i
razvika i to Upravi cestovnog prometa i Upravi prometne inspekcije i
Ministarstvu unutarnjih poslova, početkom tekuće godine za prethodnu godinu.

*Stupanje na snagu i početak primjene Pravilnika*

Članak 34.

Ovaj Pravilnik stupa na snagu osmog dana od dana
objave u »Narodnim novinama«, a primjenjuje se od 1. siječnja 2007. godine, osim
odredbe članka 3. podstavka 9. ovog Pravilnika, koja se primjenjuje od 1.
siječnja 2008. godine.

Klasa: 011-01/05-02/90

Urbroj: 530-07-05-01

Zagreb, 20. prosinca 2005.

Ministar

**Božidar Kalmeta**, v. r.

Pravilnik, NN 8/2006-186